Poštovane dame i gospodo zastupnici, poštovani gosti, otvaram 7. hitnu sjednicu Predstavničkog doma Parlamentarne skupštine Bosne i Hercegovine. Poštovane dame i gospodo na današnju sjednicu pozvani su naši redovni gosti: predsjedavajući i članovi Predsjedništva BiH, predsjedavajući i članovi Vijeća ministara BiH, predstavnici međunarodnih organizacija i ambasada u Bosni i Hercegovini, koji redovno prate rad našeg Doma, predstavnici medija. Sve prisutne pozdravljam, pozdravljam predsjedavajućeg Vijeća ministara BiH gospodina Denisa Zvizdića, članove Vijeća ministara i sve goste. Iz kabineta ministra vanjskih poslova Igora Crnadka dostavljeno je obavještenje da ministar nije u mogućnosti prisustvovati današnjoj sjednici zbog ranije preuzetih obaveza. Odsustvo su pravdali zastupnici Momčilo Novaković, Mirsad Mešić i Diana Zelenika. Prema informaciji službe sjednici trenutno prisustvuje 29 zastupnika. Konstatujem da sjednica ima kvorum za rad i odlučivanje. 7. hitna sjednica Predstavničkog doma sazvana je u skladu sa članom 68. Poslovnika, sa četiri tačke dnevnog reda kao što je naznačeno u pozivu. Dakle, u pravilu o dnevnom redu ovakvih sjednica se ne vodi rasprava i ja vas molim da uz vašu saglasnost konstatujem da današnja 7. sjednica, hitna sjednica Predstavničkog doma ima sljedeći: Dnevni red 1. Zahtjev Vijeća ministara BiH za razmatranje Prijedloga zakona o izmjenama i dopunama Zakona o akcizama u Bosni i Hercegovini po hitnom postupku, u skladu s članom 133. Poslovnika, zakon broj: 01,02-02-1-863/17, оd 29.03.2017.; 2. Zahtjev Vijeća ministara BiH za razmatranje Prijedloga zakona o izmjenama i dopuni Zakona o uplatama na Jedinstveni račun i raspodjeli prihoda po hitnom postupku, u skladu s članom 133. Poslovnika, zakon broj: 01,02-02-1-862/17, оd 29.03.2017.; 3. Zahtjev Vijeća ministara BiH za razmatranje Prijedloga zakona o izmjeni Zakona o sistemu indirektnog oporezivanja u Bosni i Hercegovini po hitnom postupku, u skladu s članom 133. Poslovnika, zakon broj: 01,02-02-1-861/17, оd 29.03.2017.; 4. Zahtjev Vijeća ministara BiH za razmatranje Prijedloga zаkоnа о оsigurаnju dеpоzitа u bаnkаmа Bоsnе i Hеrcеgоvinе po hitnom postupku, u skladu s članom 133. Poslovnika, zаkоn brој: 01,02-02-1-860/17, оd 29.03.2017. Prelazimo na realizaciju dnevnog reda. 2 Prelazimo na prvu tačku, Ad. 1. Zahtjev Vijeća ministara BiH za razmatranje Prijedloga zakona o izmjenama i dopunama Zakona o akcizama u Bosni i Hercegovini po hitnom postupku, u skladu s članom 133. Poslovnika, zakon broj: 01,02-02-1-863/17, оd 29.03.2017. Zakonodavno-pravni sektor je 31.03.2017. godine dostavio Mišljenje koje ste dobili. Otvaram raspravu o proceduri. Uvaženi zastupnik Saša Magazinović. Izvolite.
Prvo da poželim dobrodošlicu kolegama iz SNSD-a. U ovoj sali nije bilo isto sa njima i bez njih, rasprave su bile mnogo kraće i nije bilo puno konflikata, ali na glasanju smo imali malo problema bez vas, što vjerujem da danas će biti drugačije. Budući da vidim o smjeh na licu i predstavnika međunarodnih institucija koji ovo ovdje prate, znači da bi mogla ova sjednica biti brza i da bi mogli biti zakoni usvojeni. Ja ipak želim da kažem nekoliko riječi o samoj proceduri i onome što je pratilo pripremu ove sjednice. Jedan evropski diplomata juče kaže – ko je protiv akciza taj je protiv Evropske unije i Reformske agende. Osim što se radi o ambasadoru zemlje koja upravo izlazi iz te Evropske unije ja se ne sjećam gdje su to stranke potpisale poskupljenje goriva od 15 feninga bez ikakvih pratećih mjera. Kaže, ko je protiv akciza taj je protiv Evropske unije. Ja ne znam gdje su oni naučili ovo etiketiranje, ustvari znam, nauči su od nas. I umjesto da se mi evropeiziramo oni se balkaniziraju i šalju nam ovakve poruke. Milione daju za jačanje kapaciteta institucija pa nas onda vode po ručkovima da nas ubjeđuju da trebamo glasati ovako ili onako. Dakle, ja ako sam dobro razumio, mi svi, osim parlamentarne većine, služimo da potpišemo Agendu, a da onda vi sve što provlačite pod tu Agendu nas ubjeđujete da je i to sadržalac našeg potpisa.
/nije uključen mikrofon/
Pa evo, sad ću ja doći, ovaj, do toga zbog čega ne može ići u hitnu proceduru, ali dopustite kolega Lovrinoviću ...
Nemojte samo između sebe voditi dijalog, diskutujte ... Izvolite.
Dakle, dvije godine, dvije godine ponavljam da trebaju svi biti uključeni u evropske procese. Dvije i po godine ni na jedan ozbiljan sastanak o bilo kojoj ozbiljnoj temi mi kao opozicija nismo pozvani, a kao zajedno smo svi u toj priči o Evropskoj uniji. Gdje je javnost u ovoj čitavoj priči, gdje su nevladine organizacije, gdje je opozicija? Dvije i po godine ponavljam 3 istu priču i ona se ponavlja, evo, i na ovom pitanju koje nam je predloženo da razmatramo u hitnoj proceduri. Krije se mehanizam koordinacije, saznamo da je usvojen u Službenim novinama, izbacuju se ministarstva iz tog istog mehanizma koordinacije i sve informacije koje mi kao zastupnici imamo dobijamo od ljudi iz institucija nezvanično. Evo, kao član Komisije za evropske integracije ja nemam informacija uopšte šta se dešavalo na posljednjim sastancima i šta je dogovoreno. I na kraju mi neko kaže ako ne glasam za poskupljenje goriva da sam ja protiv Evropske unije. Na ovakav način, bez ikakvog dogovora, razgovora, učešća, argumenata, odmah me možete zapisati u te vaše sveske da sam protiv Evropske unije. Ne možete se tako ponašati prema prarlamentarcima. Juče u toku dana od ambasadora do uposlenika ambasada, evo nek ustanu kolege neka kažu ko ih je sve zvao da lobira za usvajanje ovog Zakona. A znate šta je tragedija najveća, što niko iz Vijeća ministara nije nazvao pa da kaže – Saša imaš li pola sata da ti objasnimo zakon koji smo predložili, zbog čega nam je važan, šta ćemo s tim akcizama, imamo li ili nemamo kontra mjere u odnosu na poskupljenje koje nas očekuje, zašto može ili ne može plavi dizel. Nas stranci zovu da nas lobiraju, Vijeće ministara ništa. Evo, neka kažu kolege juče šta se dešavalo čitav dan. Između ostalog zato mislim da ovo ne treba ići u hitnu proceduru. Od Parlamenta se pokušava napraviti protočni bojler. Neko napiše zakon, Vijeće ministara ga proslijedi, mi trebamo dići ruku, bez ikakvog razgovora, to se podrazumijeva. Međutim, čak i da sam htio glasati mene je zbunio gospodin Dodik, iskreno, čovjek je izašao u medije i kaže – nama ne treba novac od MMF-a, mi smo stabilni, imamo stabilne izvore finansiranja, nama to ne treba, a onda izađe gospodin Novalić i kaže – stabilno sve, ekonomija cvjeta, a stranci zovu, kaže – trebaju vam pare. Sad ne znam kome vjerovati, domaćim koji kažu sve je u redu, imamo novca ili strancima koji kažu morate podržati ovaj Zakon. Na kraju još jednom, ovaj pristup da samo vlast i možda njihova uža i šira porodica ide u Evropsku uniju, a mi ostali smo svi isključeni iz tog procesa čak i na informativnom nivou, da ne znamo šta se dešava, a tu smo kad treba glasati, dakle takav proces ne može. I svi oni koji su zvali juče džaba su zvali. A ako bude trebalo da razgovaramo o argumentima gdje će ići ovaj novac, cestogradnja, zašto do sada nije učinjeno ništa u dvije i po godine, pa tek kad poskupi gorivo onda će krenuti cestogradnja, može, i za to imamo odgovarajuće argumente. Dakle, još jednom smatram da ovakav pristup ne zaslužuje hitnu proceduru i da su ovo teme o kojima se na potpuno drugačiji način treba razgovarati, da su ovo inače procesi u koje treba uključiti sve i voditi ih na jedan otvoren i transparentan način, a ne ovo kao što se sada radi. Ja vam se zahvaljujem na pažnji.
Hvala Vama. Uvaženi zastupnik Damir Arnaut, povreda Poslovnika. Izvolite.
Zahvaljujem predsjedavajući. Ja mislim da je svima jasno, ovaj, Poslovnik vrlo jasno kaže da se prvo vodi rasprava o hitnoj proceduri. Gospodin Magazinović osim što je par puta pomenuo termin hitna procedura u svom izlaganju, to je ovo na kraju, čitavo izlaganje, uključujući i činjenicu da je pripremljeno na papiru, se ticalo same suštine ovog Zakona. Ja bih vas zamolio, razviće se ova rasprava, da se zaista obavi rasprava o hitnoj proceduri, dakle da li su ispunjeni uslovi za hitnu proceduru. Poslovnik je izuzetno jasan po tom pitanju, ili da se radi o zakonu visokog stepena hitnosti ili da se radi o prijedlogu zakona koji je tako formulisan da se može usvojiti u jednom čitanju. Mi u 4 Klubu SBB-a smatramo da su oba zahtjeva ispunjena, a bez dileme je jasno da se radi o zakonu visokog stepena hitnosti. Podsjetiću da smo ovo imali, prijedlog imali u hitnoj, prijedlog za hitnu proceduru imali još u avgustu prole godine. Mnogi procesi u Bosni i Hercegovini stoje, tako da je nesporno da se radi o zakonu, o Prijedlogu zakona visokog stepena hitnosti. Imali smo tada neke najave da to treba odgoditi za poslije izbora, pa oni koji su govorili da će glasati za to, a dio su vlasti, da će glasati za to poslije izbora su naprasno promijenili mišljenje. U svakom slučaju ovo predugo stoji u proceduri i uslovi za hitni postupak su ispunjeni. Ja Vam molim da, iako niste prekidali gospodina Magazinovića, da ubuduće ukažete na kršenje Poslovnika ukoliko se ovde povede, odnosno razvije rasprava, pošto je gospodin Magazinović već poveo, ukoliko se razvije rasprava o suštini ovog Prijedlog zakona. Zahvaljujem.
Hvala Vama. To je jedno staro pitanje koje ovdje imamo, kako razlučiti raspravu o proceduri od rasprave o suštini i obrnuto. Ja mogu samo da vas pozovem, vi to odlično znate, vi ste iskusni ljudi, razumijete Poslovnik, diskutirajte o proceduri u ovom trenutku. Eto, ja samo to mogu da uradim, da vas pozovem da tako radite. Sada riječ ima uvaženi zastupnik Senad Šepić, diskusija. Izvolite.
Hvala lijepo gospodine predsjedavajući. Pa vidite, nemoguće je odvojiti u ovome svom kratkom izlaganju, ne reći osnovni razlog zašto neko želi ili ne želi hitnu proceduru bez da se to, na neki način, pokuša objasniti, pokuša argumentirati. Dakle, ja se nimalo ne slažem sa kolegom Arnautom da je ovo toliko hitno i da je neophodno ovo uraditi na ovaj način, i u ovome periodu, i u ovome momentu. Godinu dana mi pričamo o ovome i godinu dana smo imali vremena da se dogovorimo, da se ubijedimo, da nađemo najbolju argumentaciju, da nađemo najbolje rješenje za sve nas u Bosni i Hercegovini. I, naravno, evo, dovedemo se u ovaj ovakav, kako se zove, cajtnot, u sami taj neki zadnji rok i onda govorimo o tome kako stoje procesi, kako je ovo neophodno uraditi i to baš na ovakav način kako nam je dostavljeno, po principu uzmi ili ostavi. Dakle, ja razumijevam dobro koliko je važan evropski put i koliko su važne reforme, i ako iko pokušava u ovoj zemlji da to ... na dnevni red, dakle, ona pripadam toj skupini poslanika i toj skupini političara koji se na takav način ponašaju i koji na takav način djeluju. Rekao sam maloprije godinu dana ima kako pričamo o ovim stvarima, zadnji put smo to radili u oktobru. Ja sam u oktobru, kad smo i tada diskutirali, dakle, molio, imao nekoliko osnovnih političkih okvirnih odluka, okvirnih zaključaka koje sam predlagao koji trebaju da budu garancija da ćemo ono što ćemo usvojiti, kad je u pitanju povećanje tih akciza, da će to biti na najbolji i najtransparentniji i najpošteniji način ... Ono što mene kao čovjeka jako boli, zbog toga tražim danas da se ovo ipak razmatra u redovnoj proceduri, je to što zaista niko od tog dana do danas niko od ljudi koji vode ovu zemlju, dakle, nije našao za shodno da se obrati, da porazgovara, da da neku vrstu odgovora, da da neku vrstu barem lažnog obećanja, iako, dakle, svi mi u ovoj zemlji znamo otprilike kako se odnosimo jedni prema drugima. Kad govorimo o tome koliko je recimo garancija da danas ako usvojimo ovaj Zakon o akcizama na ovakav način, a ja sam za to da ga usvojimo uz paket mjera koje će garantirati, koje 5 će ovaj Parlament danas ustanoviti a koji će garantirati da ono što mi usvojimo da će se zapravo sigurno i desiti. Dakle, vi vidite kroz analizu Reformske agende da je 95% stvari koje su preuzete, koje su obećane Pismom namjere, da je 95% rokova probijeno, po 95% obećanja su probijeni rokovi. Isto će nam biti ako na ovakav način ... napravimo nove namete građanima Bosne i Hercegovine, a ne napravimo mehanizme da natjeramo vladu i da natjeramo institucije da rade isto će nam biti i sa ovim, zadužićemo ljude, a onda će se ta sredstva trošiti onako kako se, nažalost, dakle, trošila najvećim dijelom, evo, i do sada. Dakle, zato vas ja molim da ovo, da ovo razmatramo u redovnoj proceduri, ... otvorimo mogućnost da uz ovaj set zaključaka, jednim dijelom sam to govorio i na prošlom, kad smo prošli put govorili o ovome u oktobru, da jedan set zaključaka koji je sigurno dobar i za vladu, dakle to će pomoći vladi, vladama i Vijeću ministara da budu i one efikasnije u sprovođenju svojih reformi, dakle, a omogućiće i nama koji treba, evo, ovdje danas da glasamo, da imamo tu vrstu odgovornosti prema ljudima koji su nas birali. I da zapravo ova, ovi novi nameti, novo zaduženje i taj novi, kako bih rekao, teret na leđima građana da on u suštini bude i nešto od čega će ljudi u konačnici, dakle svaki građanin u ovoj zemlji imati koristi. Dakle, taj set zaključaka, da vas kratko podsjetim, odnosi se na princip u kojem će Parlament odlučivati o utrošku, ovaj, sredstava onoga dijela 5 feninga, jer ovih 10 feninga oni su već ukalkulisani, znamo na koji način se oni troše, radi se o autocestama. Dakle, to ne trebaju raditi vlade, to trebaju, taj program, program utroška tih 5 feninga treba da naprave parlamenti, to je prva stvar. Ne mislim da bi to nekome trebalo biti sporno, dakle ko hoće da vodimo zemlju, da pravimo ove reforme. Drugi dio da oni primarno, tih 5 feninga da se primarno troše u onim regijama i u onim krajevima kroz koje ne prolazi autoput 5c, autoput generalno. Dakle, nemojte očekivati da se u regijama kroz koju nikako fizički ne prolazi autoput da i ti ljudi trebaju da snose teret poskupljenja akciza, a da nikakvog drugog, recimo, balansa, nikakve druge šanse da i oni osjete neku vrstu, kako se zove, ovaj, blagodati od svega toga, da očekujemo da od tih ljudi da oni to rade, a da nemaju nikakvu, s te strane da nemaju nikakvu podršku. Treće, socijalni program, dakle ovo neće nas koji sjedimo ovdje i dobar dio ljudi u Bosni i Hercegovini, ovo nas neće pogoditi, 15, kako se zove, feninga po litru goriva, dakle, ali imate one koji jedva sastavljaju sa ovim današnjim troškovima, jer će ovo neminovno dovesti do poskupljenja generalno standarda života u Bosni i Hercegovini. I četvrto je odnos prema poljoprivredi. Ja dolazim iz kraja u kojem 60% ljudi, dakle 60% poljoprivrede, 60% mlijeka koje se proizvede u Bosni i Hercegovini dolazi iz kraja iz kojeg ja dolazim, tri godine ljudima kasne s podsticajima. Mi tri godine recimo, tri godine nismo u stanju da usvojimo Zakon o podsticajima pa da kažemo – ako imamo mi parlamentarci, i vlada, i državni službenici, mi koji vodimo zemlju ako sebi možemo osigurati platu od 1. do 5. onda se moramo obavezati da osiguramo i poljoprivredniku podsticaj od 1. do 5. Ako to recimo nisu mjere, kad zadužujemo ljude da to ne možemo osigurati ljudima ja onda nisam spreman glasati za ovakav jedan pristup, glasati za jedan ovakav zakon. Ali vas molim nemojte tjerati ljude koji hoće evropski put, i koji hoće reforme, i koji hoće da ova zemlja krene, a koji jednostavno nemaju povjerenje u vladu koja se najvećim dijelom pokazala nesposobna, ne, kako bih rekao, nekompetentna da vodi ovako ozbiljne procese. Ja ću poslije govoriti o ciframa, govoriću o brojevima, govoriću konkretno o rokovima šta je to šta smo mi preuzeli, šta je to šta smo kao vlast obećali, koje smo rokove dali, i šta smo od svega toga što smo, kako se zove, obećali do sada uradili. Ako nema ovih mehanizama o kojima govorim ja se zaista bojim da će isti slučaj biti i sa ovim sredstvima. Podići ćemo te kredite, odnosno dobit ćemo ta nova sredstva ali ona u konačnici neće biti utrošena onako kako mi to danas govorimo. Biće izgovori – nisu se mogli lideri dogovoriti, ovaj se svađa s onim, onaj se drugi svađa, dakle nastavit će se ista ova matrica, ista ova forma koju imamo sada. Ako nema garancije ove vrste onda se bojim da smo napravili štetu. Ako s druge strane hoćemo da 6 napravimo pravi potez, ono što nam piše u dokumentima, onda ne vidim razloga da bi se iko trebao bojati redovne procedure i jednog ovakvog seta zaključaka koje sam ovako ovlaš sad u ovom prvom dijelu spomenuo. Hvala lijepo.
Hvala Vama. Uvaženi zastupnik Mirsad Đonlagić, ispravka krivog navoda. Izvolite.
Gospodine predsjedavajući pozdravljam Vas kao i Kolegij Parlamenta, kao i sve koji su prisutni u ovoj sali u neuobičajeno velikom broju. Očito je, dakle, da se radi o jednom izuzetno značajnom pitanju kojem, eto, ja imam dojam, i ovi koji su prisutni sa strane lijeve ili desne poklanjaju možda malo više pažnje nego što bi mi trebali da sami ovdje koji sjedimo u parlamentarnim klupama to uradimo. Ja bih samo naveo nekoliko činjenica. Mi od avgusta prošle godine pokušavamo da diskutujemo o Zakonu o akcizama, i to se radi bezuspješno stavljajući takve prijedloge koji su zapreka diskusiji o tom predloženom Zakonu. Mi, čuli ste, kao Klub ćemo podržati hitni postupak da se o ovome raspravlja iz nekoliko razloga. Prvo, želim da napomenem svima nama da je Bosna i Hercegovina isključena, pod navodnicima, iz svih tokova, iz svih koridora evropskih, iz infrastrukture saobraćajne, energetske, da mi nemamo definiranu mrežu infrastrukturnih objekata kroz Bosnu i Hercegovinu iz mnogo razloga, a jedan od ovih razloga je što istovremeno kad se oko toga raspravlja mi stavljamo takve prijedloge i takve zapreke da se oko tih stvari ne može razgovarati. To je, prosto je neshvatljivo da je percepcija u javnosti da smo nesposobni, da ne želimo da radimo i da ne koristimo prilike koje nam se pružaju. Pa jako se dobro zna da za ove infrastrukturne projekte, za onu industriju koja bude radila te infrastrukturne projekte da je preko 50 raznih privrednih djelatnosti vezano. Dakle, to je mogućnost zamajca za pokretanje privrednih aktivnosti. Naravno, niti sam ja naivan, ni slijep, ni gluh na sve probleme koji se tom prilikom pojavljuju i koji su prisutni u Bosni i Hercegovini, ali ni ja, ja želim da kažem da imamo obavezu prema ovome o čemu sad razgovaramo, ali istovremeno da sve te probleme stavimo na sto i oko tih problema [[poslanik se upozorava na vrijeme]] ,,, takođe da raspravljamo. Ja mislim da bi to trebalo da nam bude prioritetan zadatak. Ja, dakle, pozivam sve nas da shvatimo ozbiljnost situacije i da to, ja nisam bio ni na jednom ručku, ne znam ko je bio, na kraju krajeva nije ni bitno ko je bio na tim ručkovima, mene to ne interesuje, ali ja znam da je ovo neophodnost i da Bosna i Hercegovina i narod u Bosni i Hercegovini, bez obzira na sve teškoće koje ćemo imati, a koje se moraju sanirati na neki način, to se mora naći načina za to, jednostavno treba ovaj infrastrukturni i ove infrastrukturne projekte. Hvala.
Hvala Vama. Molim vas ...
... [[nije uključen mikrofon]] nego ovo što je gospodin Arnaut rekao ... 7
Aha, da. Uvaženi zastupnik Senad Šepić, ispravka krivog navoda. Molim vas da se pridržavate vremena da ne bih ja bio u poziciji da vas upozoravam. Izvolite.
Gospodine predsjedavajući. Dakle, ako sam mogao dobro razumjeti, moža bi neko mogao razumjeti iz ovoga izlaganja kolege Đonlagića da sam i ja jedan od ljudi koji kao postavljam neke nemoguće zahtjeve. Mi smo parlamentarci ovdje, evo prvi put, dakle mi sad prvi put treba da u nekom suštinskom, kako se zove, smislu donesemo odluku o nečemu što se izdogovaralo, napravilo, obećano, dakle mi smo ti ljudi koji preuzimamo odgovornost za ovo što imamo, dakle mi smo direktno birani od naroda. I ako mi danas tražimo da tih 5 feninga, a mi ćemo donijeti odluku da zadužimo ove ljude da im poskupimo život, da mi tražimo samo da imamo tu vrstu kontrole. Kad kažemo – ljudi uključite nas kad se budu donosile ove odluke, uključite nas u to da mi ljude koje predstavljamo, dakle da ih možemo prepoznati u tom programu utroška sredstava. Ako je to, kako se zove, Đonlagiću nemoguć zahtjev onda ja ne znam, mislim, šta mi radimo u ovoj Parlamentarnoj skupštini. Da 5% sredstava, ako ćemo 10 recimo feninga dati za autoceste kroz regije kroz koje prolaze, znamo fizički kud prolaze, a 5%, 5 onih feninga primarno recimo u Livno, u Krajinu moju iz koje ja dolazim, pa u Tuzlu, iz koje i Vi dolazite gospodine Đonlagiću, da primarno tražimo da se, dakle, ta sredstva troše u onim sredinama i da se troše za projekte u onim sredinama kroz koje ne prolaze autoceste, pa ja onda ne znam, ako je to problem diskutovati u Parlamentu i ako to predstavlja problem nekoj vladi koja kaže da želi da ide naprijed, onda je ne razumijem tu vladu i ne mogu biti dio jednog takvog razmišljanja. Da ne govorim o potrebi tog socijalnog programa u kojem smo morali kad smo razmišljali o tome da ćemo podići 15 feninga i da ćemo poskupiti život, morali smo misliti o tome da postoje, kako se zove, kategorije koje sad u ovome momentu ne mogu to stići, možete zamisliti kako će to biti kad im sutra i poskupimo taj dio. A nemojte mi reći da ne postoje i pameti, ideja i inicijativa da se to uradi ako se to hoće uraditi. Ako vlada misli da tako treba voditi procese bez da ikakve veze ima s nama pa da nam onda donese ovako uzmi ili ostavi, onda nažalost dobije diskusiju i raspravu ovakve vrste kakvu je nažalost moramo voditi danas.
Hvala lijepo. Dakle, ponovo upozoravam da je ovo rasprava o proceduri. Uvaženi zastupnik Salko Sokolović, diskusija. Izvolite.
Hvala gospodine predsjedavajući. Ma, evo mi dolazimo u situaciju da Parlament ili Predstavnički dom uopšte ne treba da postoji, ili da uvedemo praksu koju su već uvele vlade na entitetima, ne znam da li je Vijeće ministara, da održavamo telefonske sjednice. Znači, vi nam pročitate i mi kažemo za ili protiv, jer nam se ne dozvoljava jednostavno da raspravljamo u Parlamentu o materiji koja je na dnevnom redu. Ja jesam bio na listi Stranke demokratske akcije, ali su glasači građani ove države Bosne i Hercegovine i ja prevashodno prvo njima polažem račune pa onda političkoj partiji iz koje dolazim. I tako sam se uvijek ponašao i tako ću se u narednom periodu ponašati. I moj bunt u ovom momentu, a istakao sam ga i prije šest mjeseci, je zbog toga što mi ne možemo 8 raspravljati o datoj materiji, zbog čega hitne procedure, da vidimo šta možemo konkretno da popravimo. Zašto? Zato što, evo ja sam i prošli put rekao, neozbiljno je od Vijeća ministara da prihvata jedan ovakav kreditni aranžman a da prethodno to ne dođe ovdje u parlamentarnu proceduru da o tome pričamo. Pa nisu oni najpametniji, niti smo mi najpametniji, ali ako svi zajednički sjednemo i razgovaramo možda nađemo određeno rješenje. Ja sam i prošli put rekao – kredit je jednokratan, on će trajati danas pa narednih pet godina, bez veze govorim cifru, akciza ostaje trajna kategorija. Evo jednog detalja o kome smo mi mogli razgovarati da ste nam dali da razgovaramo, ali vi nama ne date. I mene su ovih dana lobirali. Možda je prije godinu dana bilo interesantno biti dio Evropske unije, Bogami sad kako Englezi izlaze iz Evropske unije ja postavljam pitanje da li je to interesantno.
/nije uključen mikrofon/
Pa evo, nije problem o tome gospodine Šepiću, jesam, ja jesam za evropski put i to nije sporno, ali ako u Evropi nema demokratije, kao što je nema ovdje, da ne možemo razgovarati, onda nisam ni za kakav put. U mojoj političkoj partiji nema demokratije a ne da, evo ni u parlamentarnim klupama, ja ne mogu sjesti ovdje i da kažem na koji način želim da se ove stvari, ovaj, usvoje, da kažem neki svoj prijedlog, da razmijenim mišljenje sa kolegama, sa Vijećem ministara i da nađemo rješenje koje će biti dobro za državu Bosnu i Hercegovinu, a ne uzmi ili ostavi. Znači, na tom principu uzmi ili ostavi ne funkcionišem u porodici, u okruženju, ovdje i nigdje ne funkcionišem. Hoću da se čuje moja riječ, hoću da razgovaram, da razmijenim mišljenje i da me neko ubijedi, na kraju krajeva, da nisam u pravu. Ovdje ima par vrlo loših stvari. Mi smo potpisali, potpisali smo Program korištenja biogoriva na nivou Bosne i Hercegovine, treba da pravimo određene aranžmane koji će biogorivu dati priliku kad je u pitanju energetski sektor, mi uvodimo akcize. Zbog čega? Zbog toga što inspekcija ne radi svoj posao. Riješit ćemo problem šverca biogoriva i biotečnosti na benzinskim pumpama na način da ćemo povećati akcize, pa to je za mene glupo. Ko je god to napisao nije našao adekvatno obrazloženje, itd. Evo par argumenata zbog čega mi u narednih četiri, pet sati treba ovdje da sjedimo i da razgovaramo kako da ova, ovo zakonsko rješenje popravimo. Ja neću glasati za hitnu proceduru i tražim da ide Zakon u redovnu proceduru, da razgovaramo i nađemo rješenje koje će, ovaj, koje će biti prihvatljivo za sve nas ovdje, a pogotovo za mene. Hvala.
Hvala Vama. Uvaženi zastupnik Sadik Ahmetović, diskusija. Izvolite.
Moram izraziti svoju zahvalnost, kolegice i kolege, što je SNSD ovdje i što imamo potpuno jedinstvo, i da ni SNSD nema ni jednu prepreku kad se treba zadužiti država Bosna i 9 Hercegovina i to je ono što me u ovom trenutku, je li, raduje da ovaj Parlament radi u cijelom i svom potpunom kapacitetu. Jesam za evropski put, jesam za autoputove, jedan sam od, rekao bih, prosječno mlađih poslanika u ovom Parlamentu, ali mi se čini da, i kad bi Bog dao zdravlja, da se neću provozati ovim autoputem ukoliko budemo radili ovakvom dinamikom kako danas radimo. Jedan dio diskusije mi je oteo kolega Sokolović kad je kazao da mi trebamo glasati telefonom ili, eventualno, obzirom da imaju ove pametne poruke moramo izmijeniti Poslovnik da ovaj Parlament može glasati i porukama, jer mi jedino što ne usvajamo u hitnoj proceduri to su ovi međunarodni sporazumi, a oni se po zakonu ne mogu promijeniti. Mi budžet usvajamo u hitnoj proceduri, usvajamo sve namete ove koje danas u hitnoj proceduri, nisam ja protiv da mi donesemo ovaj Zakon danas, ali smo trebali imati pojašenje bar od ministara ovih koji prave ceste. Doduše meni bi trebalo jedan novi resor, obzirom da ja predstavljam jedan dobar dio ovih ljudi koji su se vratili u Republiku Srpsku, oni žive uglavnom na prostoru gdje su makadami, a mi ministra za makadame nemamo. Pozivam vas da ukoliko jesmo na evropskom putu da budemo i evropski parlament i da donosimo odluke u skladu sa demokratskim standardima koje danas imaju zemlje u Evropskoj uniji, a to je da ovaj Parlament može kreirati odluke koje donosi. Ukoliko ovaj Parlament ne može kreirati odluke koje donosi onda smo mi još zemlja, kako je nazivaju ovi analitičari, partitokratije, a to se svaki dan pokazuje. Najprije su sjeli predsjednici stranaka, napisali sve što treba napisati i mi trebamo samo doći i podići ruke i kazati onima koji danas i onima koji glasaju za nas, mi smo morali zato što su nam naredili. Dakle, ponavljam, da 90% onih koje predstavljam se bave poljoprivredom i dolaze u gradove makadamskim putevima. Stoga nisam protiv ni puteva, ali jesam za to da učestvujem u načinu kreiranja puteva koji se prave. Stoga, zašto razlog za brzu proceduru ako smo imali šest mjeseci unazad kada je, ovaj Zakon nije ovdje prošao, što nismo počeli prije mjesec? Dakle, to je ključno pitanje – što nismo počeli prije mjesec, pa smo mogli otvoriti rasprave, mogli smo ovaj Zakon bez problema usvojiti u ovom Parlamentu. Hvala lijepo.
Hvala Vama. Uvaženi zastupnik Željko, izvinjavam se, uvaženi zastupnik Damir Arnaut, ispravka krivog navoda. Izvolite.
Zahvaljujem se predsjedavajući. Ja samo želim podsjetiti, pošto je rasprava sad otišla u tom pravcu, da se postavlja ovo kao da mi prvi put danas raspravljamo o ovom setu zakona po hitnom postupku bez komisijske procedure, itd. E sad, iako sam ja naučio u ovom Parlamentu da je pamćenje nekih mojih kolega kratko, nisam znao da je ovako kratko. Znači, mi o ovom setu zakonu raspravljamo od avgusta prošle godine, prvo smo pokušali u hitnoj proceduri, pa hitna procedura nije dobila potrebnu većinu u avgustu, i onda je Zakon odlukom ovog Doma otišao u komisijsku fazu i prošao komisijsku fazu, i kolega Sokolović na komisiji bio protiv i bilo izjašnjenje i Vijeće ministara i evo uvaženi ministar Bevanda izašao za ovu govornicu dao sve odgovore na pitanja koja su poslanici tada postavili. ... ovdje ima sad identičan set zakona, znači Vi sad ako insisitrate da se ovo ponovo vrati u komisijsku proceduru i onda insistirate na formi, a ne na suštini, jer je ovo sve suštinski prošlo, prošlo komisijsku fazu, prošlo čitanja na Domu i na kraju palo zato što nije 10 bilo potrebne entiteske većine, zato što dio vladajuće koalicije nije to podržao. A da podsjetim komisijska faza je održana nakon izbora, a imali smo određena obećanja da će nakon izbora to biti promijenjeno i nije se desilo. Prema tome, ja apsolutno ne mogu prihvatiti ni ovo što gospodin Sokolović govori, ni ovo što je gospodin Ahmetović govorio, jer Vi onda mene pokušavate ubijediti da ovo nije prošlo komisijsku fazu. Ja ne znam jeste Vi tada bili na sjednicama, ali je činjenica da je ovo sve raspravljano, da je Vijeće ministara, pozivate se i na kraju i gospodin Šepić je rekao da Vijeće ministara nije dalo nam obrazloženje, jeste [[poslanik se upozorava na vrijeme]] gospodin Bevanda je bio za ovom govornicom i dao obrazloženja. Dakle, da podsjetim, ovo je sve prošlo komisijsku fazu i to je još jedan dodatni razlog zašto su svi, i sad se vraćam na ono, proceduru, zašto su svi uslovi za hitni postupak ovdje ispunjeni. Zahvaljujem.
Hvala Vama. Uvažena zastupnica Aleksandra Pandurević, ispravka krivog navoda. Izvolite.
Zahvaljujem se predsjedavajući. Ma, ja ne bih rekla da je ovo ispravka krivog navoda, ovo je prije potvrda, ovo što je uvaženi kolega Arnaut govorio. Da, tačno je, ove zakone smo u identičnom tekstu imali ovdje, ja zato zaista ne vidim svrhu zašto ih uopšte danas imamo. Ja se nadam da su ovdje svi politički faktori dovoljno ozbiljni, i svi se hvale principijelnošću, kontinuitetom svoje politike, ja ne vidim kako će neko objasniti kako je to prije pola godine bio protiv ovog, a danas je za, kako je prije pola godine ovaj Zakon bio rušenje sistema indirektnog oporezivanja, danas više nije. Ja ne vidim kako će neko ko je prije pola godine glasao protiv danas glasati za, izuzev ako nije riječ o akciznim patriotama. A kolega Arnaut znate li, ja mislim da treba ovo poslati ipak u redovnu proceduru, znate iz kojeg razloga? Što nažalost, evo ja govorim jer predstavljam birače iz Republike Srpske, što vlada nema mjere da zaštiti one koji će se naći na udaru ovog Zakona. Meni je strašno bilo kada sam prije dva dana čula premijerku Republike Srpske kako kaže da će izračunati koje će biti posljedice po poljoprivrednike. Pa kad predlažete ovakav Zakon vi unaprijed morate imati mjere i unaprijed morate imati računicu, matematiku, plan, sistem, kako pomoći poljoprivrednicima. I kad to imate onda paraleleno ići sa akcizama. E, zato treba dodatno vrijeme da premijerka Republike Srpske izračuna koliko će ovo koštati poljoprivrednike, koliko će se ovo prelomiti preko njihove grbače. Hvala.
Hvala Vama. Uvaženi zastupnik Damir Arnaut, ispravka krivog navoda. Izvolite.
Zahvaljujem se. Kad već govorimo o političkoj konzistentnosti mislim da se nama, i nisam to ni vidio kao prigovor ovom Klubu, s obzirom da smo mi i prošli put bili i za hitni postupak i za ove zakone iz osnovna dva razloga. Jedan je da podržavaju reformski put Bosne i Hercegovine, drugi je da otvaraju ogromne mogućnosti za gradnju autocesta koje će onda donijeti benefite koje sada 11 mnogi ne mogu ni vidjeti. Međutim, ako već vi otvarate, iz ovog Kluba, pitanje konzistentnosti onda mi objasnite kako to da su vaši ministri gospodin Šarović i gospodin Mektić, i ko je treći, a Crnadak, ne mogu, zaboravim ga nije često tu, ovaj, glasali za prijedlog ovog seta zakona u avgustu prošle godine. Prvo su bili za a onda su poslije bili protiv. Dakle, za nekoga ko ima takav diskontinuitet u glasanju da govori o političkoj konzistentnosti je meni malo čudno. I nije samo to bilo, onda smo imali Zakon o lijekovima, pa Zakon o upravi Bosne i Hercegovine koji istina prošao u ovom Domu, ali pao u Domu naroda. Dakle, vaši ministri glasaju za, u jednom ili u drugom domu padne zato što vaši poslanici glasaju protiv, tako da priča o političkoj konzistentnosti iz tih klupa malo ne pije vode ili se možda nadate kao trojica vaših kolega, ovaj, da je ovdje svima kratko političko pamćenje. Meni takođe nije jasno, mislim da smo sada evo dobili potvrdu od gospođe Pandurević da će Klub SDS-a biti protiv ovoga, meni nije jasno mi kad smo imali pregovore kad je SBB ulazio u vlasti, vi ste nam rekli da je ova koalicija Savez za promjene opredijeljena za reformski put, da će oni glasati za ove stvari, itd., nije mi jasno kako, šta se to promijenilo, ovo je više upit SDA-u. Prema tome, ovaj, mislim da zaista nije potrebno pričati o političkoj konzistentnosti ako je sami nemate, ako vaši ministri za nešto glasaju za, a poslije protiv, a radi se o identično setu zakona. Zahvaljujem.
Hvala lijepo. Uvažena zastupnica Aleksandra Pandurević, ispravka krivog navoda. Izvolite.
Zahvaljujem se kolega Džaferoviću. Vidite uvaženi kolega Arnaut, Dejton nam je hvala Bogu, ponavljam hvala Bogu, dao tri mehanizma zaštite, jedan u Savjetu ministara, jedan u Predstavničkom dom, jedan u Domu naroda. Naša stvar je kad ćemo koji mehanizam gdje iskoristiti i gdje ćemo šta kad zaustaviti. I to ćemo raditi i ubuduće, a Vi nemojte da se brinete o politici SDS-a. Koliko mi je poznato s SBB-om mi nismo imali nikakve dogovore, nikakve platforme, jesmo za evropski put, ali evropski put ne preko grbače građana. Znate dio Reformske agende je i borba protiv kriminala, borba protiv korupcije, veća socijalna davanja, evo hajde da krenemo evropskim putem od ispitivanja porijekla imovine, recimo, naših lidera.
Hvala lijepo. Uvaženi zastupnik Željko Komšić, diskusija. Izvolite.
Zahvaljujem gospodine predsjedavajući. Dame i gospodo. Ja predlažem da se mi ipak vratimo na proceduralna pitanja, ovaj, iako sam svjestan uzaludnosti ove diskusije ne mogu da ne kažem, jer očigledno su odluke donesene na drugom mjestu, što govore neki postupci kojima smo svjedočili i kada je počela ova sjednica. Prije svega mislim na povratak kolega iz SNSD-a, dakle jasno nam je da su odluke već donesene. Ali opet ne mogu da ne pitam, u članu 133. našeg Poslovnika koji tretira hitni postupak, stav (1) stoji – predlagač može u pisanoj formi zatražiti od Doma da prijedlog zakona visokog stepena hitnosti 12 ili koji je formuliran na tako jednostavan način da se može usvojiti ili odbaciti u potpunosti razmatra u jednom čitanju. Raspravu koju smo slušali među koleginicama i kolegama zapravo je doprinijela da se neke stvari razjasne, ali ja bih volio od predlagača da čujem zašto je to toliko hitno. U pismu koje je došlo od strane, sekretar Vijeća ministara ga je potpisao, jeste da je riječ, ne mogu sad da citiram parafrazira ću, da je riječ o uvjetu koji se tiče aranžmana sa MMF-om. Dobro, ok, to znamo, ali može li nam iko objasniti šta je tu toliko hitno, jer očigledno je to razlog zašto se poziva na hitnu proceduru, a ne ovaj drugi koji je dan alternativno da je zakon tako formuliran na jednostavan način da se može odmah usvajati. Dakle, dajte da čujemo od predlagača šta je to toliko hitno, pogotovo imajući u vidu sve ove rasprave koje smo ranije čuli, a da smo, što je tačno, naravno, i što je kolega Arnaut pominjao, što je tačno da smo već imali raspravu o ovom Zakonu koji je bio u redovnoj proceduri. Pa, ako je bio u redovnoj proceduri zašto nije nastavljeno opet u redovnoj proceduri, šta je tu toliko hitno? Možda predlagač nas uspije ubijediti da zaista postoji potreba za hitnosti. Je li MMF nešto priprijetio, jesu li rekli ako to ne završimo do određenog trenutka da nema ništa od aranžmana, dajte recite nam o čemu se radi. Možda je to zaista tako ili su razlozi neki drugi. A ovo o čemu smo mi manje više ovdje sad govorili jesu stvari koje se tiču sadržaja, merituma Zakona, o tome ćemo raspravljati ako prođe hitna procedura, ali to je ono što ja pitam – šta je tu toliko hitno i to bi volio da čujem od predlagača šta je tu toliko hitno? Je li to pritisak MMF-a da mora do određenog dana ovo biti usvojeno ili postoji nešto drugo? Jer, ponavljam, predlagač se pozvao na obaveze iz aranžmana sa MMF-om u svom dopisu, dakle nije riječ o ovom drugom razlogu da je zakon formuliran na jednostavan način da se može usvojiti u jednom čitanju. Eto, to ja pitam. Hvala.
Hvala Vama. Uvaženi zastupnik Zaim Backović, diskusija. Izvolite.
Zahvaljujem se gospodine predsjedavajući. Poštovanje svojim kolegama, svim prisutnim i gospodi iz Vijeća ministara. Da bismo uopšte mogli razgovarati o proceduri, odnosno u kom smjeru će ovo krenuti, mislim da je bilo neophodno, i ja to tražim da bih uopće mogao o tome razgovarati, da znam financijske efekte ovog Zakona. Ovdje nemate ništa, šta se očekuje od povećanja akciza, koliko je to očekivanih prihoda? Iks? Šta su posljedice uvođenja ovih akciza, govorim o posljedicama? Posljedice su u nekoliko pravaca, prvo posljedice sa aspekta uticaja na cijenu konačnog proizvoda u industriji, cijenu proizvoda koji je neophodan kroz četiri osnovna elementa za preživljavanje stanovništa proizvodnji hrane. Koliki su efekti, šta ćemo dobiti, hoće li kurentnost našeg proizvođača pasti, pa će on prestati da radi i onda ćemo postati kroz, zbog aranžama sa MMF-om, vazali proizvodnje nekoga imaginarnog zasada ili je ciljano? Koji lobiji iza ovoga stoje? Ima tu velikog razloga zašto pitam, to ću u diskusiji. Zašto ne možemo dobiti u ovome kad su financijski efekti koliko će se to kilometara autoputa kroz povećanje akciza izgraditi, koliko je to u sredstvima, koliko je to izraženo u kilometrima, godišnje, naravno, u kilometrima? Ti finansijski pokazatelji opredjeljuju šta mi kao poslanici da radimo, jer mi smo dužni da razmišljamo o načinu života i rada stanovništva. I četvrto, da li će to uticati na to da stepen brzine povećanja broja efektivnih radnih mjesta padne ili čak da opadne zaposlenost? Hvala. 13
Hvala Vama. Nema više, uvažena zastupnica Maja Gasal-Vražalica, diskusija. Izvolite.
Zahvaljujem predsjedavajući i pozdravljam sve prisutne. Dakle, zašto ovo nije Zakon koji je trebao biti razmatran u hitno proceduri? Dakle, prije dva-tri dana imali smo priliku da čujemo iz medija da je održan regionalni, na evropskom nivou, sajam privrede, Gospodarski sajam u Mostaru gdje se čak i na sajmu privrede pričalo o Izbornom zakonu. Dakle, jedini zakon koji treba biti razmatran u ovom Domu, u ovom Parlamentu jeste upravo Izborni zakon gdje bismo stvorili uslove za vanredne izbore kako bi olakšali sve ove muke koje naši građani žive sa vladajućom koalicijom i konačno se približili Evropskoj uniji, odnosno demokratiji da na način, i na ovaj način iskažemo svoje nezadovoljstvo i okreneme Bosnu i Hercegovinu prema evropskom putu. Dok je moj kolega Saša Magazinović analizirao šta su to evropske diplomate pričale ovih dana, ja sam se potrudila da izanaliziram šta je to predsjedavajući Vijeća ministara u nekoliko navrata, što medijski, što na sajtu, web stranici Vijeća ministara, iskazao, pa tako recimo ima rečenica gdje on ističe da su u Savjetu ministara, Vijeću ministara BiH podržali prijedlog gospodina Šarovića, ministra, koji je tako jedan set zakona predložio za uvođenje plavog dizela, ali i način na koji bi se trebali povećati entitetski budžeti za 2017. godinu. Također gospodin Zvizdić sa žaljenjem konstatuje da ta sredstva za poticaj poljoprivredi su i dalje ostala identična i da se za poljoprivrednike na nivou entitea ništa nije poduzelo, odnosno uradilo. Također gospodin Zvizdić je naveo, i više puta su pokrenute aktivnosti kako bi Bosna i Hercegovina počela koristiti bespovratna sredstva za poljoprivredu iz IPA fondova Evropske unije, ali Republika Srpska nije dala saglasnost za osnivanje zajedničke platne agencije za utrošak tih sredstava. Budući da u Savjetu ministara nikad nije bilo saglasnosti da se pomogne poljoprivrednicima u Bosni i Hercegovini Vijeće ministara je našlo novi način kako će opteretiti poljoprivredu u Bosni i Hercegovini, poljoprivrednike, autoprevoznike, prijevoznike, građane Bosne i Hercegovine i to je upravo ovaj set zakona. Također konstatuje predsjedavajući Vijeća ministara da godišnje zbog te nesaglasnosti iz Republike Srpske Bosna i Hercegovina gubi 20 do 30 miliona eura. To znači da mi danas imamo set zakona koji mi kao parlamentarci izabrani od strane građana treba da podržimo i da ih zadužimo, da ih ustvari što prije ovim putevima koje ćete kao vi, kao vladajuća koalicija, graditi, a građani ispaštati, da ih što prije sjednemo u autobuse i da što prije napuste Bosnu i Hercegovinu, odnosno da odu što dalje od Bosne i Hercegovine da se nikad ne vrate. Mi, ovo što je gospodin Arnaut u nekoliko navrata rekao, da smo mi imali odgovore Vijeća ministara, ja se tu ne bih složila, jer nije dovoljno samo od ministra financija čuti neke odgovore, dakle moja pitanja bi išla i prema ministru komunikacija i prometa, odnosno koje će se ovdje ceste graditi. Gdje je cost-benefit analiza, koji putevi, na koji način, kaće se to, u kojem vremenskom roku dedlajn ispoštovati, izgraditi i ostalo? Ako se već pozivate na Reformsku agendu, odnosno, i eno čujem i gospodin Vigemark je u svom medijskom istupu rekao da je to dio Reformske agende, pa i njega pozivam da pročita Reformsku agendu barem onaj tekst koji smo mi usvojili ovdje u Parlamentu BiH, gdje se spominje povećanje akciza na duhan i alkohol, dakle ni jednom rječju se ne spominje povećanje akciza, odnosno uvođenje akciza dodatnih na ovo o čemu mi danas pričamo, na gas i naftu. Dakle, mi nemamo danas nikakve analize, mi nemamo nikakvu statistiku, odnosno zašto nam ne ..., odnosno zašto prije otvaranja bilo kakve 14 diskusije gospodin predsjedavajući Vijeća ministara, gospodin Zvizdić nije izašao za ovu govornicu da nam objasni svu hitnost i svu potrebu i odnosno sve analize koje su oni kao tijelo, kao Vijeća ministara na nivou Bosne i Hercegovine uradili kako bi se eto nama ako mi iz opozcije ne vidimo barem da nam oni počnu otklanjati taj zastor od hitnosti i o akcizama. Hvala.
Hvala lijepo. Riječ traži predsjedavajući Vijeća ministara, uvaženi Denis Zvizdić. Izvolite.
Poštovani predsjedavajući, članovi Kolegija, uvaženi zastupnici. Samo kratak osvrt na diskusiju uvažene zastupnice. Dakle, većina stvari koje ste rekli vezane za mene su potpuna neistina i koristite kombinaciju u kojoj me izvlačite iz konteksta, citirate samo dijelove mojih rečenica, a onda ih miksate sa Vašim stavovima, što je krajnje nekorektan pristup. Dakle, nađite rečenicu u kojoj sam ja rekao, ka što ste sada Vi kazali, da je Vijeće ministara odlučilo da optereti poljoprivrednike, evo donesite taj citat ovdje, nađite ga tamo gdje ste ga Vi našli. Dakle, potpuna neistina je sve ovo što ste sada rekli osim par rečenica koje ste umiksali sa Vašim stavovima i pokušali ih predstaviti kao moje stavove. Dakle, sa indignacijom odbijam i odbacujem uopće takve stavove koje ste povezali sa bilo kojom mojom izjavom.
Hvala Vama. Uvaženi zastupnik Saša Magazinović, ispravka krivog navoda. Izvolite.
Nema potrebe da se predsjedavajući Vijeća ministara na ovakav način obraća zastupnici, ali evo javila se ona za repliku i vjerujem da će imati šta reći.
Ali trebaju i zastupnici voditi računa o dignitetu predsjedavajućeg Vijeća ministara ...
Slažem se, slažem se takođe, slažem se.
i molim Vas nastavite raspravu.
Slažem se, slažem se, kao i predsjedavajući Vijeća ministara da ne obmanjuje Parlament kad mu se postavi konkretno pitanje – da li je nešto urađeno, a on kaže da nije, a ono jeste. Ali dobro, to je stara tema koju ćemo kad bude trebalo opet ponoviti. 15 Ja sam također, ali ne iz istog razloga, htio replicirati kolegici Vražalica na način da kažem da nije u potpunosti tačno da sam ja samo analizirao rad međunarodne zajednice po ovom pitanju, i te kako sam se ja dotakao i rada, odnosno nerada domaćih. Vijeće ministara je, pazite, poskupljenje goriva predstavilo kao veliki uspjeh, bila press konferencija. Ljudi, poskupljuje gorivo mi smo to usvojili, isto kao da je, kao da su usvojili da ljudima daju nešto a ne da im uzmu. Ja takav pristup ne razumijem. Ne može plavi dizel. A što ne može plavi dizel, što ne može? Zato što je neki birokrata, Boga pitaj odakle, rekao da je to mogući izvor zloupotreba. A nije problem to što pola države vozi dizel auta na lož gorivo, na lož ulje, to nije problem, i to nisu zloupotrebe i to se zažmiri. Plavi dizel koji će pomoći poljoprivrednicima ne može. E, koje je objašnjenje? Isto ono koje nam, koje su nam dali za nebrojeno mnogo zakona. Zašto se ne može glavni tužilac birati u Parlamentu, dvotrećinskom, tropetinskom, kojom god hoćete većinom, kao što se bira u parlamentima regije, kao što se bira u Evropskoj uniji, zemljama. Ne može, kaže ne možete vi, mi smo neki indijanci. Sve što može na drugim mjestima kod ne može. Fali nam, ljudi, kičme i fali nam samopoštovanja, i sve dok toga nema ovako će nam biti i diktiraće nam se šta trebamo raditi. Ali evo, da skratim i ja, nisu kolege [[poslanik se upozorava na vrijeme]] kolega iz SNSD-a navikle ovoliko dugo da sjede, nemoj da se nekom nešto desi pa mi krivi.
Molim zastupnike da se pridržavaju Poslovnika i Kodeksa, da ne prave doskočice koje graniče sa povredama Kodeksa, molim vas. Uvaženi zastupnik Damir Bećirović, ispravka krivog navoda. Izvolite.
Ja se moram osvrnuti na ovo što je rekao predsjedavajući Zvizdić i citiraću samo ono što ste Vi potpisali u Pismu namjere prema MMF-u – kao rezultat ove mjere prema poljoprivrednicima želimo ostvariti uštedu od 5 miliona KM u poljoprivrednim subvencijama i povećanje od 10 miliona KM u prihodima od obaveznih socijalnih doprinosa tokom 2016. u odnosu na prethodnu godinu, što će pomoći našim naporima da ostvarimo fiskalnu konsolidaciju. Znači, svako ko ovo razumije jasno je, na osnovu subvencija poljoprivrednicima obezbjeđujete budžetsku ravnotežu i nemamo tu šta pričati, uz druge mjere koje ste takođe Vi gospodine Zvizdić potpisali i poslali ovo Pismo namjere MMF-u, kao npr. da se ukida funkcija Razvojne banke Federacije BiH i ukida se polaganje srednjim i malim preduzećima, porodičnim obrtima gdje takođe spadaju poljoprivrednici, takođe ste dali još jedan argument međunarodnim finansijskim institucijama da uništavaju ovu državu i uništavaju realni sektor kao i poljoprivrednike. Tako da nema potrebe za ovakvim izletima. Ja ne znam ako Vi niste potpisali Pismo namjere ko ga je onda potpisivao, da li su to Vaši ...
/nije uključen mikrofon/
Ne ..., ja Vam citiram Pismo namjere MMF-u, Vi kažite samo ko je potpisao
Molim vas nema rasprave, diskusija. Molim Vas, predsjedavajući. 16
Nema potrebe da raspravljamo na ovaj način.
Hvala Vam lijepo. Molim vas, jel' tražite riječ gospodine Zvizdiću?
Da.
Izvolite imate riječ, za govornicu.
Uvaženi zastupniče ponovo obmanjujete javnost. Ko je potpisao Pismo namjere osim predsjedavajućeg Vijeća ministara, recite to sada javnosti, jesam li ja sam potpisao ili je još neko potpisao?
/nije uključen mikrofon/
Pa evo, ja onda da Vam kažem, trebali ste pitati, svako za svoj nivo. To što ste Vi sada pročitali to su potpisali entitetski premijeri, ne predsjedavajući Vijeća ministara, a mi smo se našli i ovo potpisali, evo ovo što vam danas predlažemo po hitnom postupku.
Hvala Vam lijepo. Uvažena zastupnica Maja Gasal-Vražalica, ispravka krivog navoda. Izvolite.
Meni je žao što je predsjedavajući Vijeća ministara izašao za govornicu, ja se bila ponadala da će nam dati neke odgovore o ovoj nepostojećoj Cost-benefit analizi i ostalo, međutim predsjedavajući Vijeća ministra izlazi da bi on meni inputirao riječi koje ja nisam rekla. Dakle, gospodine Zvizdiću, ja Vas pozivam da pročitate stenogram i one diskusije, a evo ja ću još jedanput da ponovim, dakle, ja sam rekla, to su moje riječi, Vi ste našli način ne kako da pomognete poljoprivrednicima nego kako da im dodatno zagorčate život, odnosno, da ih opteretite, a Vaše riječi su, kaže predsjedavajući Zvizdić – Savjet ministara Bosne i Hercegovine ranije iskazao podršku na Šarovićev prijedlog za uvođenje plavog dizela i bilo koje druge forme pomoći poljoprivrednicima. To je naravno uključivalo potrebu da se entitetski budžeti na poljoprivredu povećaju u 2017. godini, rekao je Zvizdić, i sa žaljenjem konstatovao da su sredstva za podsticaj poljoprivredi ostala identična prošloj godini. On je dodao da su više puta pokretane aktivnosti kako bi Bosna i Hercegovina počela koristiti bespovratna sredstva za poljoprivredu iz IPA fondova, ali da Republika Srpska nije dala saglasnost za osnivanje zajedničke platne agencije za utrošak tih sredstava. Godišnje zbog toga gubimo 20 do 30 miliona 17 eura, rekao je Zvizdić, kraj citata. Dakle, to ste Vi rekli, to piše, ja nisam izvukla iz konteksta ništa i moja je rečenica, Vi kao predsjedavajući Vijeća ministara sad ponovo kažete ko je potpisao, pa Vi ste predsjedavajući na nivou Bosne i Hercegovine i Vaš je potpis i u Pismu namjere i treba valjda da pročitate šta su to i drugi nivoi delegirali, šta su potpisali, a ne ovdje da se, da se ponašate kao da je Bosna i Hercegovina neki treći entitet, a ne Bosna i Hercegovina kao država sa dva entiteta.
Hvala lijepo. Uvaženi zastupnik Senad Šepić, ispravka krivog navoda. Zastupnica Aleksandra Pandurević ima treću prijavu, tako da to ne možemo uvažiti. Izvolite.
Dakle samo kratko da, onaj, rekao bih, pojasnim. Predsjedavajući Zvizdić kaže ko je potpisao. Tačno je da je premijer države predsjedavajući potpisao za ono što je nadležnost države, da su entitetski premijeri potpisali i preuzeli obaveze za ono što je nadležnost enititeta, dakle, ali ono što, šta mora raditi predsjedavajući Vijeća ministra, šta mora raditi država, mora okupljati ljude, mora okupljati sve nivoe, mora ubijediti druge da ono što su potpisali da trebaju uraditi. Evo, ja ću poslije govoriti oko rokova, poslije ću govoriti o tome šta smo preuzeli i koliko smo tih rokova srušili. Vidite, kako se danas mogu dogovoriti tri premijera, evo predsjedavajući hajde nam to odgovorite, kako se danas mogu dogovoriti da podignemo 15%, 15 feninga da podignemo akcizu? Zato ima dogovor, i onda se, u tom smislu je i Izetbegović i Čović, i kako se zove, i ovaj Dodik zajedno, i naravno predsjedavajući Vijeća ministara i dva entitetska premijera. Oko toga postoji saglasnost i ne govori se – znate, to su potpisali neki drugi, preuzeli obaveze, ne mogu ja za to odgovarati. Kad treba ljudima napraviti novi namet postoji dogovor, kad treba preuzeti odgovornost za ono što je dobro, za one reforme koje ja istinski zagovaram, onda se vazda, eh, sad u ovom momentu će predsjedavajući prebacivati na entitetske premijere, oni će kazati kako njima nešto poslije nije dala, kako se zove, državni nivo. Šta ljudi u ovoj zemlji imaju od toga? Dakle, u tom smislu se, zbog toga treba mehanizam, i zbog toga treba set zaključaka koji sam govorio na početku. Ako se neće taj set zaključaka usvojiti, onda ćemo imati nastavak ovake priče, optuživanja, svađa, kako se zove, prebacivanja odgovornosti jednih na druge i naredne dvije godine mandata.
Hvala lijepo. Uvaženi zastupnik Željko Komšić, ispravka krivog navoda. Izvolite.
Ma, ovo je jedino, jedina forma kroz koju mogu sad da pitam ovo, ne znam kako ćete to tumačiti. Uvaženi gospodine Zvizdiću – jeste li Vi potpisali to Pismo namjere ili niste? Ja razumijem da je nešto u Vašoj nadležnosti, a nešto u nadležnosti entitetskih premijera, nismo toliko naivni, znamo to, ali zašto potpisujete onda nešto sa čim se ne slažete, bez obzira u čijoj je nadležnosti, jer to mogu da zaključim iz Vaše diskusije. Zašto ste to potpisali? Vi ste potpisali to Pismo namjere, citirani su Vam dijelovi Pisma namjere, bez obzira čiji je to posao. Niste morali potpisati ako se ne slažete sa tim i preuzimati na sebe, ovaj, ulogu i naći se u situaciji u kojoj se danas nalazite. Svi mi znamo šta je ovo, zato Vas molim da nam odgovorite – šta je to toliko 18 hitno u ovome, jesu li Vas pritisnuli iz MMF-a? Jesu brate, i nisu Vas pritisnuli samo iz MMF-a nego i evropljani su nas pritisnuli sve ovdje. Da se na silu progura ovaj Zakon bez obzira na postojeću parlamentarnu većinu, zato su kolege iz SNSD-a danas tu, to mi svi znamo. Zašto? Kako je meni rečeno, pošto kupio po to prodajem, problem je ne samo u investicijama iz ovih 15 feninga, problem je i u vraćanju dugova. Zašto evropljani? Zato što se valjaju vraćati dugovi EBRD-u. To što će pri tome stradati jedna ogromna populacija, poljoprivrednika prije svega, pa nije moguće da nas nije briga. Mora nas biti briga za to, to su naši ljudi. Ne možemo zatvoriti oči i reći – ja sam predsjedavajući Vijeća ministara, vidite to sa entitetskim premijerima, neka vam oni to, pokrpe te rupe iz podsticaja koji ionako ne isplaćuju. To je priča koju nam serviraju evropljani. Svi vi znate da je ovo tačno što ja govorim, jako to dobro znate. I razumijem ja i šta je MMF i šta je Svjetska banka i EBRD, sve je to meni jasno, ali nemojte da ovom narodu mažemo više oči.
Hvala lijepo. Uvažni zastupnik Mirsad Isaković, ispravka krivog navoda. Izvolite.
Zahvaljujem predsjedavajući. Želio bih sve prvo da vas pozdravim s obzirom da se javljam prvi put. Naime, krivi navod želim da, ne želim da budem advokat predsjedavajućem Vijeća ministara, on vrlo dobro zna se braniti, ali ovdje ne mogu da dozvolim da neki diskutanti mješaju određene stvari, mislim, kad je u pitanju Međunarodni monetarni fond i IPA programi. Ovdje su izjave očito bile na sredstvima IPA programa, a ne Međunarodnog monetarnog fonda. S tim u vezi mislim da se ne mogu neke diskusije dovesti u kontekst ove kompletne priče. I ono što je vrlo bitno kad je u pitanju plavi dizel, mislim da postoje i drugi instrumenti, podzakonski akti, pa čak i drugi resori, druga ministarstva kojim se mogu regulisati ove stvari. Dakle, ovaj, mislim da postoji sasvim dovoljno razloga da se krene u ovaj investicioni program i da okončamo ovu diskusiju, naravno da se vratimo na problem, da li hitan postupak ili ne. Hvala lijepo.
Hvala Vama. Ispravka krivog navoda, uvaženi zastupnik Damir Bećirović. Izvolite.
Kolega Isaković je donekle upravu. Naravno da postoje drugi mehanizmi, ali ti mehanizmi se ne donese godinama ve.,Zznamo da ne postoji u državi uredba o kvaliteti goriva, tako da zbog toga imamo ovakvu situaciju, a između ostalog Vi ste vladajuća koalicija, radite na tome, pa evo donesite, založite se Vi da se ta uredba što prije donese.
Hvala Vam lijepo. Uvažena zastupnica Maja Gasal-Vražalica, ispravka krivog navoda. Izvolite. 19
Pa, ne znam je li kolega Isaković mislio na mene, diskusiju, ili na kolege koje su se doticale IPA fondova i MMF-a. Ali evo, istini za volju, gdje je poenta u IPA fondovima i MMF- u, Pismu namjere i ostalo. Vladajuća koalicija se nije mogla dogovoriti da povuku bespovratna sredstva IPA fondova za poljoprivrednike, ali su se mogli dogovoriti da nam pošalju set zakona da dodatno ugroze živote tih poljoprivrednika i svih građana Bosne i Hercegovine. Dakle, to je kontekst IPA fondova i ove diskusije i ovoga što nam je vladajuća koalicija uputila, čiji ste i Vi, je li, dio.
Hvala lijepo. Uzvaženi zastupnik Fehim Škaljić, diskusija. Izvolite.
Najduže je redovno. Ljudi bi rekli – ode voz, a vi pričajte. Zemlja zaostaje u razvoju, nema krupnih investicija, jer kako ćeš doći, i da radiš i da izvezeš ono što si proizveo. Bez infrastrukture danas nigdje u svijetu, a posebno u Evropi u kojoj je razvijena infrastruktura, ne može se računati na budućnost. U tom dijelu vrijeme kao resurs je neumitan, i ta dimenzija tjera nas da ovo o čemu smo govorili, koje u nekim stvarima utemeljno preskočimo, a ne izgubimo vrijeme koje ne možemo nadoknaditi, i zato hitni postupak. Ne trebamo mi međunarodnim finansijskim institucijama, one nama trebaju. Razvoja iz keša nema, ako se hoćeš zadužiti onda moraš osigurati to preko čega se zadužuješ, i to je svakome jasno ko se bavio biznisom. Nemojte, dame i gospodo, da dozvolimo da resurs vrijeme zbog toga što mi imamo različita stajlišta ovdje ograniči ukupan razvoj Bosne i Hercegovine. Izostajanje blagovremenosti u gradnju infrastrukture je ovu zemlju dosad koštalo previše, ako to nastavimo na ovakav način, to može nju isključiti potpuno iz bilo kakvog ozbiljnog partnerstva sa drugima u okruženju u kojem živimo, jer smo izolirani. Izolirani smo jer se ne može ni doći ni proći preko Bosne i Hercegovine, nema saobraćaja. Apeliram zbog toga da svi danas ono o čemu bi se trebalo diskutovati i ono oko čega ima, da kažem, osnove da se raspravlja, a što je danas, stavimo na vrijeme koje je iza ovoga, gradimo i raspravljajmo, ali nemojmo izgubiti vrijeme koje smo do sada tako rasipali. Bosna i Hercegovina neće imati perspektivu dinamičnog razvoja, niti će imati krupne investicije ukoliko nema saobraćajnu infrastrukturu. Molim vas razmislite o tome, danas je potrebno da se opredjelimo da se gradi, a gradnje nema bez novca. Bilo je slabosti u procesima koji su dosad, o tome nama stoji prilika da raspravljamo, ali izostajanje akcije danas je odgađanje gradnje, a to ne smijemo dozvoliti.
Hvala Vam. Ispravka krivog navoda, uvaženi zastupnik Saša Magazinović. Izvolite.
Ja se slažem sa uvaženim kolegom Škaljićem teoretski i globalno, međutim, u konkretnom slučaju nama neko danas bi trebao dati odgovor na pitanje – ako je argumentacija za poskupljenje goriva to da će se taj novac koristiti za cestogradnju zašto se od 2014. godine, od 20 izbora, nije izgradio ni metar autoceste iako je završen projekat Počitelj – Međugorje, iako su obezbjeđena sredstva koja i danas stoje, iako je ova ekipa koja je danas na vlasti zatekla provedene procedure, završen tender, samo da oni odaberu ko će raditi. I dvije i po godine se nisu mogli dogovoriti ko će raditi, iako imaju pare, imaju projekat, završene sve procedure. I nakon dvije i po godine nemogućnosti da postignu dogovor ko će raditi, ponište tender, sad ga opet raspišu sa istim projektom i istim novcem koji stoji već dvije i po godine. To nam treba neko ovdje objasniti, jer ako nisu u stanju ljudi novac koji imaju, na projekat koji imaju, upotrijebiti zašto se onda zadužujemo dodatno. Zašto onda opterećujemo građane za novi, za nova sredstva kad ona postojeća dvije i po godine stoje? Ja znam reći će neko to je tema za Federalni parlament, biće i tematska sjednica u Federalnom parlamentu, ali je argumentacija za ovo poskupljenje goriva cestogradnja. Evo, hajde objasnite što 100 miliona stoji na računima dvije i po godine, što se ne radi?
Hvala lijepo. Uvaženi zastupnik Damir Arnaut, diskusija. Izvolite.
Zahvaljujem predsjedavajući. Ja ću se opet pokušati koliko god mogu držati potrebe za hitnom procedurom i vraćam se na ono da je ovo bila tema u avgustu i da smo izgubili previše vremena. I mi smo i tada smatrali da je neophodna hitna procedura kako bi se ove stvari mogle pomaknuti što prije. Sada, osam, devet mjeseci kasnije defintivno je jasno da je hitna procedura neophodna. Međutim, vidite, ako ljudi ovdje govore o poljoprivrednicima, interesima poljoprivrednika, a to ne argumentuju, onda može ostati pogrešan, potpuno pogrešan utisak, ovaj, da će ovo, ukoliko se usvoji imati rezultat isključivo optrećenje za poljoprivrednike i to je kraj priče. To apsolutno nije istina. Dakle, poljoprivrednici u Bosni i Hercegovini ne mogu da plasiraju svoje proizvode ne samo na strana tržišta, nego čak i unutar Bosne i Hercegovine zato što imamo mrežu puteva kakvu imamo. Ne samo autocesta već i brzih cesta i običnih magistralnih puteva. Privrednici, poljoprivrednici će imati izuzetnu korist od ovoga. Druga stvar, ne radi se ovdje, što je nekoliko mojih kolega pogrešno reklo, da li slučajno ili namjerno nisam siguran, ali definitivno hajmo pojasniti da se ovdje ne radi o uvođenju akciza. Ovdje se radi, mi imao akcize sada od 10 feninga po litru, i te akcize su uvedene prije osam godina, ravno osam godina i znate koliko je tada bilo protiv uvođenja tih akciza od 10 feninga po litru. Jedan glas protiv. Dakle, SDP, uključujući i gospodina Lagumdžiju i gospodina Bešlagića, itd, tad nije bio protiv 10 feninga, a sada su protiv 15 feninga. Sa tih 10 feninga smo izgradili koliko smo mogli. I ako hoćemo da gradimo više idemo u ovom pravcu, i idalje ćemo imati daleko najeftinije gorivo u regionu. Prema tome, ovi pokušaji da se preplaše poljoprivrednici, pokušaji da se manipuliše poljoprivrednicima, pokušaji da se predstavi povećanje akciza kao udar na poljoprivrednike, a ignoriše se činjenica da će daleko jači njihov, plasman njihovih proizvoda biti na tržištu nakon toga, je zaista onda manipulacija i javnošću i poljoprivrednicima na koje se moje kolege pozivaju, i maltene svima nama ovdje koji smo dobro proučili ove prijedloge zakona, koji smo dobro proučli sve ono što u obrazloženju zakona piše. Kad se kolegica Gasal-Vražalica nekoliko puta ovdje poziva na Cost- benefit anlizu, ako ste pročitali obrazloženje vidjet ćete da je tu, ako ste htjeli više, imali ste u dodatnim materijalima više. Prema tome, nemojte manipulisati javnosti sa terminima poput Cost- benefit analize, a to vam se nalazi u obrazloženju prijedloga zakona. I sad se nadate da niko nije pročitao ko i vi možda, ovaj, ta obrazloženja pa da neće, ovaj, da će svi nasjesti na to. Nema govora. 21 Nemate repliku, ovaj, pošto ste pritisnuti, vidim odavde, ali nemate, treća će biti, pamtim dobro. Zahvaljujem se, dosta.
/nije uključen mikrofon/
Odmah? Riječ ima predsjedavajući Vijeća ministara, gospodin Denis Zvizdić. Izvolite.
Samo, evo, par pojašnjenja na, u međuvremenu, postavljena pitanja. Dakle, svi smo mi ovdje vrlo ozbiljne osobe i mislim da moramo govoriti na bazi argumenata, činjenica i svakako ustavnih nadležnosti koje ima Vijeće ministara i koje u konačnici ima i ovaj cijenjeni Dom. Onda kada se povećaju ustavne nadležnosti Vijeća ministara mi ćemo, kao što i inače odgovorno i ozbiljno radimo svoj posao, preuzeti te nadležnosti i ozbiljno i odgovorno raditi u okviru tih nadležnosti. Dakle, ja u potpunosti stojim iza svoje izjave koju je rekla, maloprije citirala uvažena zastupnica Gasal-Vražalica, ali do onoga dijela gdje se završava moja izjava, a ne slažem se sa njenim tumačenjem moje izjave. Dakle, ja Vas zaista molim da ubuduće kada citirate mene ili nekoga iz Vijeća ministara da se tačno može razlučiti kada završava taj citat, a kada ustvari počinje Vaše tumačenje onoga što sam ja mislio, ili bilo koji drugi član Vijeća ministara. Što se tiče Pisma namjere, da bi javnost bila jasno upoznata, Pismo namjere potpisuju članovi Fiskalnog vijeća, a ne predsjedavajući Vijeća ministara. Članovi Fiskalnog vijeća su predsjedavajući Vijeća ministara, ministar finansija i trezora, premijer Federacije, ministar finansija Federacije, premije Republike Srpske i ministar finansija Republike Srpske, uz podršku guvernera Centralne banke. Naravno, u Pismu namjere je svak predlagao mjere za koje misli da na njegovom nivou mogu unaprijediti fiskalno-finansijsku situaciju, ekonomsku situaciju, poboljšati zakonsku legistlativu, itd. I mi kako Vijeće ministara čvrsto stojimo iza onih mjera koje smo mi ispred Vijeća ministara, kao dio Fiskalnoga vijeća, potpisali u sklopu pisma, Pisma namjere. Dakle, za svaku od njih imamo vrlo jasno obrazloženje, jasne benefite, jasne ciljeve, jasne rezultate koji će doći u određenom vremenu shodno dinamici i rokovima koji su definirani i Pismom namjere, a poslije i Reformskom agendom. I na kraju, pitanje koje je postavio uvaženi zastupnik Komšić, ne postoji nikakav pritisak, naravno, MMF-a, mi ovdje imamo samo rokove. Kao što ste i u prvom dijelu Vašeg izlaganja rekli, da je vjerovatno riječ o rokovima, da, riječ je o rokovima. Oni su u ovom slučaju produženi samo za nekih sedam dana, dakle ti rokovi su otprilike do nekog 7. ili 8. aprila, zato što u drugoj polovini aprila će biti sjednica borda MMF-a koji treba da odluči konačno i o aranžmanu koji je vezan za Bosnu i Hercegovinu. Unutar Pisma namjere predviđen je, predviđene su desetine različitih strukturnih mjera, ali za ovaj nivo, ovu fazu aranžmana definisano je 11 prethodnih mjera, evo ove četiri spadaju unutar tih 11. Rokovi koji su preuzeti su bili praktično kraj marta, evo produženi su za nekih sedam dana i hitnost same procedure je, prije svega, osim sadržajnog značaja zakona, vezano za rokove koje imamo u ovoj fazi aranžmana sa MMF-om.
Hvala lijepo. Ispravka krivog navoda, uvaženi zastupnik Sadik Ahmetović. Izvolite. 22
Moram odgovoriti kolegi Arnautu da ne govori puno o poljoprivredi i kako ovo nije udar na poljoprivredu, kako će biti to sve lijepo, jer moram kazati, ja se toga ne stidim, mene je poljoprivreda iškolovala, a Vaši roditelji su gospodine Arnaut bili ambasadori. Dakle, razlika je to ogromna i tako da ja taj dio više znam i znam da ljudi sipaju gorivo za 10 maraka. Dakle, to morate pitati ove gdje sipate gorivo da sipaju ljudi i gorivo za 10 maraka, oni koji 10 maraka imaju. Dakle, ponavljam, ponavljam dakle, mi moramo, ovaj Parlament, ovom Parlamentu vratiti vrijednost da kreiramo odluke. Naravno da razumijemo ono što je potrebno državi, ali moramo ovaj Parlament svesti u ono što danas parlamenti u okruženju imaju. Da zaštitimo one na koje će biti udar povećanjem akciza, i to trebamo, i to moramo i to je jedino realno, to je, to je naša obaveza. Ali nemojte molim Vas više, ovaj, o poljoprivredi.
Hvala lijepo. Uvaženi zastupnik Damir Arnaut, povreda Poslovnika. Izvolite.
Samo ako sam dobro shvatio, gospodin Sadik Ahmetović je u avgustu glasao za povećanje akciza, izgleda da će ovaj put biti protiv. Toliko dalje o konzistentnosti. Zahvaljujem.
Molim vas, molim vas, ostavite vi zastupnicima da odluče sami kako će glasati. Uvažena zastupnica Aleksandra Pandurević, diskusija. Izvolite.
Zahvaljujem se predsjedavajući. S obzirom da nemam pravo na replike, iskoristit ću ovo pravo na diskusiju. Vidim da neki ovdje nisu izašli dalje iz grada. Nažalost, veliki dio naše zemlje nisu samo Sarajevo i Banja Luka, ulice i asfalt, nego i, evo Srebrenica, poljoprivredni kraj gdje dobar dio stanovništva živi isključivo od poljoprivrede, ili pitajte kolegu Vukovljaka ili kolegu Milovanovića šta o ovom misli semberski seljak, šta semberski seljak uzgajivač, ne znam, kupusa, paprika misli o ovom, slavi, je li, dobro će mu donijeti povećanje akciza i povećanje cijena goriva. Dodatno, Vlada Republike Srpske od 2010. godine ne ispunjava svoju zakonsku obavezu. Krši zakon, a zakonska obaveza je da 6% bruto društvenog proizvoda izdvaja za podsticaj privredi, poljoprivredi. To je na nivou ove godine 105 miliona, samo je 2009. godine to bilo 81 milion i tad je toliko i izdvojeno. Od 2010. do danas se izdvaja 60 miliona, dakle 40 i nešto miliona manje nego što ih zakon obavezuje da izdvoje za podsticaj poljoprivredi. I onda ovdje kolege iz DF-a su citirale onaj dio koji je Vlada Republike Srpske preuzela na sebe u Pismu namjere MMF-u gdje se premijerka Cvijanović kao potpisnik pismu, u Pismu namjere MMF-u pohvalila da će od poljoprivrednika uzeti još 5 miliona. Znači, od 40 koje im već ne da, uzet će još 5 miliona jer, kaže, onim koji ne plaćaju redovno doprinose neće dati subvencije, ne pitajući imaju li ti ljudi od čega da plate redovno doprinose. I ako hoćemo, nažalost, našu najjaču privrednu granu, našu poljoprivedu da sahranimo podržaćemo ovo danas bez ikakvih zaštitnih mjera. Mi jedino što tražimo jeste prvo zaštitne mjere za poljoprivrednike da im se olakša i da im se pomogne. 23
Hvala lijepo. Ispravka krivog navoda, uvaženi zastupnik Željko Komšić. Izvolite.
Hvala. Želim da se zahvalim predsjedavajućem Zvizdiću na odgovoru koji je dao. Dakle, nije riječ o pritisku MMF-a ili bilo koga iz međunarodne zajednice, nego je riječ o rokovima, poštivanju rokova. Jesam li pravilno shvatio? Dobro. Imam onda drugo pitanje – a šta ste čekali dosada? Što ste čekali onda da dođe 5 do 12 pa sada se nađemo u ovakvoj situaciji da raspravljamo navrat – nanos i da stvari lomimo preko koljena, a svi znamo koliko je važno pitanje? Imam to pitanje sad.
Hvala lijepo. Uvaženi zastupnik Mirsad Đonlagić, diskusija. Izvolite.
Ja se zaista izvinjavam što se javljam drugi put, nemam namjeru dugo da diskutiram, ali želim samo da podsjetim sve nas na nešto što se dešava u našem susjedstvu. Jedna zemlja koja je također u vrlo složenoj političkoj i ekonomskoj, privrednoj situaciji, i kakvoj god hoćete drugoj situaciji, u vrlo kratkom roku je napravila ogroman iskorak. Postala veliko gradilište, postala je stjecište velikih međunaradnih kompanija, velikih međunarodnih banaka koji preko te zemlje osvajaju i evropsko tržište samo zato što su imali više hrabrosti, mudrosti i odlučnosti da krenu u investicione poduhvate. Sa ovakvim pristupom mi nit ćemo zaštiti seljake, niti ćemo izgraditi infrastrukturu. Ne bježim od toga da je život težak u Bosni i Hercegovini i kompliciran, i sve ono što smo mi rekli to i ja vidim, pa i ja se po ulicama i po sredstvima prevoza susrećem svakodnevno sa tim problemima, ali sam također svjestan da bez investicionog ciklusa, da bez dovođenja investicija iz vana, investitora iz vana u Bosni i Hercegovini mi ne možemo napraviti nijedno milimetarsko poboljšanje. Prema tome, a ovo je jedna od prilika kakva god ona bila, osam mjeseci mi se oko ovoga igramo ovdje u Parlamentu da li hoćemo ili da li nećemo to. I u tom smislu je diskusija svih nas iz SBB-a bila, pa ja sam, čini mi se, u svojoj diskusiji rekao, dakle, nije sporno da postoje problemi i da ti svi problemi trebaju doći na dnevni red da se oko njih raspravlja, ali ovo je nešto što ne treba da bude zakočeno tim problemima koji su evidentni, nego da ih rješavamo ali ovome trebamo dati podršku. U tom je bila moja i diskusija, samo sam htio to još jedanput da podcrtam, da dam pozitivan primjer. Hvala velika.
Hvala lijepo. Uvaženi zastupnik Senad Šepić, povreda Poslovnika. Izvolite. 24
Pa, dakle, vrlo kratko, pošto vidim da će ovo sada ići na glasanje, dakle nemojte da propustite priliku da se svi uključimo, da napravimo. Ovo o čemu govorite gospodine Đonlagiću, samo jedna kratka, kako se zove, replika, dakle to što se dešava u toj tamo zemlji to rade novi ljudi koji imaju snagu, energiju i hrabrost da to urade, a oni koji nas ovdje godinama ovako zavlače sad bi kao oni trebali nakon toliko, kako se zove, šansi uraditi kad im povećamo ove, ovaj, gorivo, napravimo nove namete za građane, pa će kao onda oni pokrenuti zemlju. Dakle, zato su važni ovi mehanizmi o kojima govorim i zato je važno da ovo u redovnoj proceduri se popravi.
Hvala Vam lijepo. Ja zaključujem raspravu pošto nema više prijavljenih. I od sada ću prekidati u diskusiji svakog onog ko se javi pod jednim izgovorom, a onda kasnije to koristi to kao priliku za diskusiju. Nikog neću posebno prozivati, primjetio sam to danas u nekoliko slučajeva, prekidaću diskusiju. Na zahtjev nekih klubova ja dajem pauzu do 12 sati. Glasamo o hitnoj proceduri u 12 sati. Molim zastupnike da sjednu na svoja mjesta. Molim vas, molim vas pripremite se za glasanje, nastavljamo sjednicu. Glasamo o zahtjevu Vijeća ministara BiH za razmatranje Prijedloga zakona o izmjenama i dopunama Zakona o akcizama u Bosni i Hercegovini po hitnom postupku. Dakle, glasamo o zahtjevu za hitni postupak. Pripremite se za glasanje. Glasajte sad. 19 za, 19 protiv, 1 suzdržan. Ja izražavam sumnju u rezultate glasanja. Pozivam vas da se ponovo izjasnimo. Pripremite se za glasanje ponovo. 19 glasova za, 19 glasova protiv, 1 suzdržan. Nema opće većine i konstatujem da Parlament nije usvojio hitnu proceduru. Sada vas pitam ko je za to da ovo ide u skraćeni postupak? Pripremite se za glasanje. Glasajte sad. 16 za, 21 protiv, 2 suzdržana. Nema, dakle, opće većine, konstatujem da ovaj Zakon ide u redovnu proceduru. Prelazimo na tačku dva današnje sjednice, to je, 25 Ad. 2. Zahtjev Vijeća ministara BiH za razmatranje Prijedloga zakona o izmjenama i dopuni Zakona o uplatama na Jedinstveni račun i raspodjeli prihoda po hitnom postupku, u skladu s članom 133. Poslovnika, zakon broj: 01,02-02-1-862/17, оd 29.03.2017. godine
Ministar.
Ministe izvolite.
Pozdrav Kolegiju, zastupnicima, kolegama ministrima. Pošto su ova dva, drugi i treći zakon provedbeni zakoni vezani uz ovaj koji nije dobio većinu onda je besmisleno, ovaj, razmatrati, znači trebaju dijeliti sudbinu ovog prvog Zakona.
Hvala Vam lijepa. Mi moramo provesti proceduru. Ja vas pozivam da se izjasnimo o proceduri vezano za tačku 2., dakle Zakon o izmjenama i dopunama Zakona o uplatama na Jedinstveni račun, imajući, naravno, u vidu i ovo o čemu je govorio uvaženi ministar finansija i trezora. Pripremite se za glasanje. 16 za, 18 protiv, 5 suzdržanih. Dakle, ovdje nije usvojena hitna procedura. Glasamo o skraćenoj proceduri. Pripremite se za glasanje. 16 za, 19 protiv, 4 suzdržana. Nije usvojena ni skraćena procedura. Idemo u redovnu proceduru sa ovim Zakonom. Prelazimo na tačku tri današnjeg dnevnog reda, to je, Ad. 3. Zahtjev Vijeća ministara BiH za razmatranje Prijedloga zakona o izmjeni Zakona o sistemu indirektnog oporezivanja u Bosni i Hercegovini po hitnom postupku, u skladu s članom 133. Poslovnika, zakon broj: 01,02-02-1-861/17, оd 29.03.2017. godine Otvaram raspravu o proceduri. 26 Zaključujem raspravu. Prelazimo na izjašnjavanje o proceduri. Pripremite se za glasanje, glasamo o hitnoj proceduri. 16 za, 20 protiv, 3 suzdržana. Dakle, nema opće većine za hitnu proceduru. Glasamo o skraćenoj proceduri. Pripremite se za glasanje. 16 za, 18 protiv, 5 suzdržanih. Nema opće većine ni za skraćenu proceduru. Ovaj Zakon ide u redovnu proceduru. Prelazimo na tačku četiri dnevnog reda, to je, Ad. 4. Zahtjev Vijeća ministara BiH za razmatranje Prijedloga zаkоnа о оsigurаnju dеpоzitа u bаnkаmа Bоsnе i Hеrcеgоvinе po hitnom postupku, u skladu s članom 133. Poslovnika, zаkоn brој: 01,02-02-1-860/17, оd 29.03.2017. godine
/nije uključen mikrofon/
Gdje mi je peta?
Četiri su, četiri su točke.
Jesmo li glasali za 4.? 27
Jesmo, sve smo završili, okončali smo sjednicu, završili smo. To je to, gotovo.
/nije uključen mikrofon/
Jeste, sve je završeno.
Na ovaj način mi smo okončali rad po hitnoj sjednici. Hvala vam na saradnji i doviđenja. Sjednica završena u 12:25 sati.